یوں ہی مر مر کے جئیں، وقت گزارے جائیں، احمد فراز کی غزلیں۔
یوں ہی مر مر کے جئیں وقت گزارے جائیں 
زندگی ہم ترے ہاتھوں سے نہ مارے جائیں 
اب زمیں پر کوئی گوتم نہ محمد نہ مسیح 
آسمانوں سے نئے لوگ اتارے جائیں 
وہ جو موجود نہیں اس کی مدد چاہتے ہیں 
وہ جو سنتا ہی نہیں اس کو پکارے جائیں 
باپ لرزاں ہے کہ پہنچی نہیں بارات اب تک 
اور ہم جولیاں دلہن کو سنوارے جائیں 
ہم کہ نادان جواری ہیں سبھی جانتے ہیں 
دل کی بازی ہو تو جی جان سے ہارے جائیں 
تج دیا تم نے در یار بھی اکتا کے فرازؔ 
اب کہاں ڈھونڈھنے غم خوار تمہارے جائیں